Ses vas vir Absa-bankroof, werker steeds soekArgieffoto: SAPD/Facebook Ses mense het in die Mhala-landdroshof in Mpumalanga verskyn weens ŉ onlangse bankrooftog waartydens R1,2 miljoen geroof is. Nhlanhla Benedict Nkuna (30), Sibusiso Makhubela (24), Sibusiso Nhleko (29), Nkosinathi Given Mashabane (25), Mxolisi Lubisi (29) en Bonginkosi Cyprian Mabuza (27) word daarvan aangekla dat hulle op 19 Maart die Absa-bank in Mhala beroof het. Brig. Hangwani Mulaudzi, woordvoerder van die Valke, het Donderdag gesê die verdagtes is Sondag in Pienaar en Kanyamazane in hegtenis geneem nadat die polisie ŉ wenk ontvang het. “ŉ Werknemer by die bank en ŉ tegnikus, wat steeds soek is, het glo die rooftog beplan en aan die verdagtes ŉ sleutel gegee om toegang te verkry. Meer inhegtenisnemings word verwag,” het Mulaudzi gesê. Die polisie het beslag gelê op ŉ BMW en ŉ VW Polo wat glo tydens die rooftog gebruik is. Daar is ook beslag gelê op ŉ Toyota Corolla wat glo met die gesteelde geld gekoop is. Die verdagtes moet weer op 20 April in die hof verskyn wanneer hulle na verwagting om borgtog aansoek gaan doen.